### NN 113/2016 (7.12.2016.), Odluka Agencije za elektroničke medije klasa: UP/I-612-12/16-02/0002, urbroj: 567-06/04-16-11 od 30. studenoga 2016.

AGENCIJA ZA ELEKTRONIČKE MEDIJE

2500

Vijeće za elektroničke medije u sastavu Mirjana Rakić, predsjednica Vijeća, Damir Hajduk, zamjenik predsjednice Vijeća te Suzana Kunac, Vesna Roller i Gordana Simonović kao članovi Vijeća, na temelju članka 69. stavka 1. podstavka 1. Zakona o elektroničkim medijima (»Narodne novine« broj 153/09, 84/11, 94/13 i 136/13) i članka 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine« broj 131/13), a na temelju provedenog postupka sukladno Obavijesti o namjeri davanja koncesija za obavljanje djelatnosti pružanja medijskih usluga televizije br. 02/16 (»Narodne novine« broj 82/16) na 44-16 sjednici održanoj 21. studenoga 2016., donijelo je

ODLUKU

I. Poništava se odluka o objavi Obavijesti o namjeri davanja koncesija za obavljanje djelatnosti pružanja medijskih usluga televizije br. 02/16 od 8. rujna 2016., klasa: UP/I-612-12/16-02/0002, urbroj: 567-06/04-16-01 objavljena u »Narodnim novinama« broj 82 od 14. rujna 2016. godine u dijelu koji se odnosi na područje pod rednim brojem 2., Zadarska, Šibensko-kninska, dio Ličko-senjske županije (Digitalna regija D7); MUX D; UHF kanal K-31.

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. Zakona o elektroničkim medijima (dalje: ZEM), Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (dalje: Pravilnik), te provedenih pripremnih radnji za davanje koncesija te tehničke podloge koju je utvrdila Hrvatska agencija za poštu i elektroničke komunikacije, Vijeće za elektroničke medije (dalje: Vijeće) je Odlukom o objavi Obavijesti o namjeri davanja koncesija za obavljanje djelatnosti pružanja medijskih usluga televizije br. 02/16 od 8. rujna 2016., klasa: UP/I-612-12/16-02/0002, urbroj: 567-06/04-16-01 objavljena u »Narodnim novinama« broj 82 od 14. rujna 2016. raspisalo Obavijest o namjeri davanja koncesija za obavljanje djelatnosti pružanja medijskih usluga televizije na ukupno tri (3) koncesijska područja.

Na 37-16 sjednici Vijeća, 20. listopada 2016. održano je javno otvaranje ponuda pristiglih temeljem Obavijesti o namjeri davanja koncesije br. 02/16 te je utvrđeno kako su temeljem navedene Obavijesti pristigle sljedeće ponude:

|  |  |  |
| --- | --- | --- |
| Red. broj | Područje | Naziv ponuditelja |
| 1. | Dio Bjelovarsko-bilogorske, Vi­rovitičko-podravska, Požeško-slavonska i dio Brodsko-posavske županije (Digitalna regija D2); MUX D | VTV d.o.o.  Nezavisna televizija d.o.o.  0AR d.o.o.  Radio Daruvar d.o.o. |
| 2. | Zadarska, Šibensko-kninska, dio Ličko-senjske županije (Digitalna regija D7); MUX D | Televizija Dalmacija d.o.o.  VTV d.o.o.  Televizija Jadran d.o.o.  Robur j.d.o.o. |
| 3. | Grad Zagreb, Velika Gorica, Sveta Nedelja, Stupnik, dio općine Samobor, Jastrebarsko, Klinča Sela, Krašić, Pisarovina, Karlovac, Lasinja, Ozalj, Žakanje, Draganić, Netretić, Duga Resa, Generalski Stol, Barilovići, Krnjak, dio općina Vojnić i Bosiljevo (Digitalne regije d44-d45-d46); MUX D | Laudato TV d.o.o. |

Vijeće je pristupilo postupku utvrđivanja zadovoljavanja formalnih uvjeta ponuda pristiglih na temelju Obavijesti broj 02/16. Utvrđeno je kako sve pristigle ponude udovoljavaju propisanim uvjetima na temelju Obavijesti.

Vijeće je provelo postupak razmatranja, usporedbe i ocjene zaprimljenih ponuda sukladno odredbama Pravilnika o sadržaju i postupku javnog natječaja za davanje koncesija za obavljanje djelatnosti pružanja medijskih usluga televizije i radija te utvrđivalo ispunjavanje tehničkih, prostornih, financijskih i kadrovskih uvjeta sukladno Pravilniku.

U postupku razmatranja, usporedbe i ocjene zaprimljenih ponuda utvrđivano je da li ponuda sadrži:

– dokaze o ispunjavanju uvjeta propisanih obaviješću o namjeri davanju koncesije,

– programsku osnovu koja mora sadržavati programsku shemu kojom se određuje:

o vrsta televizijskog programa, odnosno njihovo razvrstavanje u pojedine skupine,

o predviđeni kvantitativni razmjer između pojedinih skupina sadržaja,

o predviđeni opseg vlastitih i udio hrvatskih audiovizualnih djela iz članka 38. i 39. ZEM-a,

o predviđeni opseg europskih djela i europskih djela nezavisnih proizvođača,

o vrijeme objavljivanja iz članka 36. ZEM-a.

– podatke o strukturi vlasništva pravne osobe koja podnosi ponudu,

– osobne podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela,

– izvadak iz sudskog registra ili drugog propisanog registra u Republici Hrvatskoj,

– izvod iz kaznene evidencije ili javno ovjerovljenu izjavu da podnositelju i osobi ovlaštenoj po zakonu za zastupanje nije izrečena pravomoćna osuđujuća presuda za jedno ili više sljedećih kaznenih djela: udruživanje za počinjenje kaznenih djela, primanje mita u gospodarskom poslovanju, davanje mita u gospodarskom poslovanju, zlouporaba položaja i ovlasti, zlouporaba obavljanja dužnosti državne vlasti, protuzakonito posredovanje, primanje mita, davanje mita, prijevara, računalna prijevara, prijevara u gospodarskom poslovanju i prikrivanje protuzakonito dobivenog novca,

– potvrdu nadležne porezne uprave o nepostojanju duga vezano za porezne obveze i obveze za mirovinsko i zdravstveno osiguranje,

– potvrdu nadležnog trgovačkog suda da nije podnesen prijedlog za otvaranje postupka predstečajne nagodbe,

– potvrdu nadležnog trgovačkog suda da nije otvoren postupak predstečajne nagodbe,

– druge isprave propisane javnim natječajem i/ili natječajnom dokumentacijom.

Utvrđeno je da su ponude trgovačkih društva Televizija Dalmacija d.o.o., VTV d.o.o., Televizija Jadran d.o.o. te Robur j.d.o.o. cjelovite te time zadovoljavaju kriterije propisane ZEM-om i podzakonskim aktima kako bi se mogla donijeti meritorna odluka.

Utvrđeno je da nema pravnih i stvarnih zapreka za glasovanjem te se pristupilo tajnom glasovanju o ponudama koristeći glasačke listiće na kojima su navedeni ponuditelji abecednim redom.

Vijeće se u postupku razmatranja, usporedbe i ocjene zaprimljenih ponuda vodilo javnim interesom hrvatskih građana iz perspektive medijskog pluralizma.

U prvom krugu glasovanja ponuditelj Televizija Dalmacija d.o.o. dobila je 3 glasa »ZA«; VTV d.o.o. nije dobio ni jedan glas; Televizija Jadran d.o.o. dobila je 2 glasa »ZA« te Robur j.d.o.o. dobio je 1 glas »ZA«.

U drugom krugu glasovanja ponuditelj Televizija Dalmacija d.o.o. dobila je 2 glasa »ZA«; VTV d.o.o. nije dobio ni jedan glas; Televizija Jadran d.o.o. dobila je 3 glasa »ZA« te Robur j.d.o.o. dobio je 1 glas »ZA«.

U trećem krugu glasovanja nitko od ponuditelja nije dobio potrebnu većinu od četiri glasa. Ponuditelj Televizija Dalmacija d.o.o. dobila je 2 glasa »ZA«; VTV d.o.o. nije dobio ni jedan glas; Televizija Jadran d.o.o. dobila je 3 glasa »ZA« te Robur j.d.o.o. dobio je 1 glas »ZA«.

Na temelju prebrojanih glasova utvrđeno je da ni jedna od ponuda nije dobila potrebnu, zakonsku većinu glasova svih glasova članova Vijeća sukladno članku 70. stavku 1. ZEM-a te je odlučeno kao u izreci.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred nadležnim Upravnim sudom u roku od 30 dana od dana primitka odluke. Tužba se predaje ili šalje neposredno Upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-612-12/16-02/0002

Urbroj: 567-06/04-16-11

Zagreb, 30. studenoga 2016.

Predsjednica
Vijeća za elektroničke medije
Mirjana Rakić, v. r.